## Odluka Ustavnog suda Republike Hrvatske broj:U-IIIA-3124/2005 od 19. travnja 2007.

### NN 45/2007 (3.5.2007.), Odluka Ustavnog suda Republike Hrvatske broj:U-IIIA-3124/2005 od 19. travnja 2007.

# USTAVNI SUD REPUBLIKE HRVATSKE

**1552**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Ivan
Matija, Agata Račan, Emilija Rajić, Smiljko Sokol i Nevenka Šernhorst, članovi
Vijeća, odlučujući o ustavnoj tužbi koju je podnio mlt. A.-M. Š. iz M., kojeg
zastupa majka i zakonska zastupnica A. Š. i A. M., odvjetnik u M., na sjednici
održanoj 19. travnja 2007. godine, jednoglasno je donio

## ODLUKU

I. Ustavna tužba se usvaja.
II. Općinski sud u Makarskoj dužan je provesti ovršne radnje i dovršiti postupak
ovrhe u predmetu koji se vodi pred tim sudom pod poslovnim brojem: Ovr-196/02 u
najkraćem mogućem roku, ali ne duljem od četiri (4) mjeseca, računajući od prvog
idućeg dana nakon objave ove odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe, mlt. A.-M. Š. iz M., određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 5.000,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj je, na temelju članka 63. Ustavnog zakona o Ustavnom sudu
Republike Hrvatske (»Narodne novine«, broj 99/99., 29/02. i 49/02. – pročišćeni
tekst, u daljnjem tekstu: Ustavni zakon), podnio 18. srpnja 2005. godine ustavnu
tužbu radi duljine ovršnog postupka koji se vodi pred Općinskim sudom u
Makarskoj pod brojem: Ovr-196/02.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom primjenom članka 63.
Ustavnog zakona, na temelju navoda ustavne tužbe, te uvida u presliku spisa
Općinskog suda u Makarskoj, broj: Ovr-196/02 utvrdio pravnorelevantne činjenice
za odlučivanje o povredi ustavnog prava podnositelja, zajamčenog člankom 29.
stavkom 1. Ustava.
Podnositelj je 27. siječnja 2003. godine podnio Općinskom sudu u Makarskoj
prijedlog za ovrhu radi naplate alimentacije na temelju pravomoćne i ovršne
presude Općinskog suda u Makarskoj, broj: P-600/01 od 18. listopada 2001. godine
protiv ovršenika A. Š.
Općinski sud u Makarskoj je 30. siječnja 2003. godine donio rješenje o ovrsi,
broj: Ovr-196/02.
Protiv navedenog rješenja ovršenik je podnio žalbu 14. veljače 2003. godine.
Na ročištu 30. travnja 2003. godine stranke su predložile izvođenje vještačenja
po vještaku financijske struke radi utvrđivanja potraživanja podnositelja i
naloženo je ovrhovoditelju predujmiti troškove.
Podnescima od 21. kolovoza i 2. rujna 2003. godine podnositelj požuruje
postupanje suda.
Nalaz i mišljenje sudskog vještaka dostavljeno je sudu 10. rujna 2003. godine.
Ovršenik je prigovorio nalazu vještaka podneskom od 6. listopada 2003. godine.
Na ročištu 3. listopada 2003. godine. ovršenik je obvezan da u roku od tri dana
dostavi podatke o novčanim davanjima na temelju pravomoćne presude.
Podneskom od 14. listopada 2003. godine podnositelj požuruje postupanje suda.
Rješenjem suda od 10. studenoga 2003. godine ovršenik je upućen u parnicu radi
proglašenja ovrhe nedopuštenom (rok od 15 dana), koju ovršenik nije pokrenuo.
Podnositelj je podneskom 11. studenog 2003. godine specificirao ovršni prijedlog
(povukao prijedlog u jednom dijelu).
Podnescima od 17. studenog i 4. prosinca 2003. godine podnositelj predlaže da se
ovršni postupak nastavi.
Sud je rješenjem od 31. prosinca 2003. godine obustavio ovrha u dijelu u kojem
je podnositelj povukao ovršni prijedlog.
Sud je 28. travnja 2004. godine donio naredbu da se žurno provede pljenidbeni
popis.
Podnositelj podnescima od 30. travnja i 23. studenoga 2004. godine požuruje
postupanje suda.
Sud je zaključkom od 16. prosinca 2004. godine pozvao podnositelja da predujmi
troškove izlaska službene osobe radi pljenidbenog popisa, što je podnositelj
učinio 29. prosinca 2004. godine.
Podnositelj je 14. siječnja 2004. godine podnio novi prijedlog za ovrhu, broj:
Ovr-24/04 radi namirenja dospjelih obroka uzdržavanja od 19. listopada 2001.
godine koji je sud prihvatio rješenjem broj: Ovr-24/04 od 26. siječnja 2004
godine.
Zaključkom od 20. rujna 2005. godine sud je spis broj: Ovr-24/04 spojio sa
spisom broj: Ovr-196/02 radi zajedničke provedbe ovrhe.
Naredba suda od 20. rujna 2005. godine da se provede pljenidbeni popis
pokretnina ovršenika nije provedena i od tada nije poduzeta niti jedna radnja.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.
Također ukazuje se na odredbe članka 263. Obiteljskog zakona (»Narodne novine«,
broj 116/03., 17/04. i 136/04.) kojim je propisano:
»(1) Odredbama ovog dijela Zakona određuju se pravila prema kojima sudovi
postupaju kad u posebnim parničnim postupcima, izvanparničnim postupcima i
posebnim postupcima ovrhe i osiguranja, odlučuju u bračnim, obiteljskim i drugim
stvarima koje se uređuju ovim Zakonom.
(2) Postupci iz stavka 1. ovoga članka su hitni.«
 *Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Ovršni postupak pokrenut je 27. siječnja 2003. prijedlogom pred­lagatelja kao
ovrhovoditelja pred Općinskim sudom u Makarskoj.
Ustavna tužba podnijeta je 18. srpnja 2005. godine, a do tog dana ovrha nije
dovršena, pa Ustavni sud utvrđuje da je do dana podnošenja ustavne tužbe
postupak u ovom predmetu trajao dvije (2) godine, pet (5) mjeseci i dvadeset i
jedan (21) dan.

4.2. POSTUPANJE NADLEŽNOG SUDA

Postupak ovrhe vodi se pred Općinskim sudom u Makarskoj, koji od mjeseca rujna
2005. godine nije poduzeo niti jednu radnju u ovršnom postupku.

4. 3. PONAŠANJE PODNOSITELJA USTAVNE TUŽBE
(OVRHOVODITELJA U OVRŠNOM POSTUPKU)

Podnositelj ustavne tužbe nije pridonio duljini postupka već je svojim učestalim
podnescima požurivao postupanje suda.

4.4. SLOŽENOST OVRŠNOG PREDMETA

Prosuđujući složenost konkretnog ovršnog predmeta u svjetlu općih pravnih
obilježja ovršnog postupka u Republici Hrvatskoj, Ustavni sud utvrđuje da nije
riječ o složenom predmetu.

OCJENA USTAVNOG SUDA

Ustavni sud utvrđuje da je sud koji provodi postupak ovrhe od mjeseca siječnja
2003. godine neaktivan te da postupak ovrhe traje dulje od dvije godine.
Slijedom navedenog, a imajući u vidu ukupno trajanje postupka, vrstu postupka,
značaj koji ovaj postupak ima za mlt. podnositelja, Ustavni sud utvrđuje da je
podnositelju povrijeđeno pravo na suđenje u razumnom roku, zajamčeno člankom 29.
stavkom 1. Ustava Republike Hrvatske.
Sukladno navedenom, u smislu odredbe članka 63. Ustavnog zakona donijeta je
odluka kao pod točkama I. i II. izreke ove odluke.
5. Temeljem odredbe članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade, zbog povrede ustavnog prava iz članka 29. stavka 1. Ustava,
Ustavni sud utvrđuje uzimajući u obzir okolnosti svakog pojedinog slučaja, uz
istodobno uvažavanje ukupnih gospodarskih i socijalnih prilika u Republici
Hrvatskoj. U ovom predmetu Ustavni sud imao je u vidu okolnost da su
podnositelji ustavne tužbe u postupak ovrhe stupili tek u prosincu 2004. godine.
6. Predsjednik Općinskog suda u Makarskoj dužan je dostaviti Ustavnom sudu
pisanu obavijest o datumima donošenja i otpreme rješenja o dovršetku ovrhe
provedbom posljednje ovršne radnje, odnosno druge odluke, kojom se postupak
ovrhe dovršava u skladu s člankom 68. Ovršnog zakona, u roku od (8) osam dana od
dana njene otpreme, a najkasnije osam (8) dana od isteka roka određenog u točki
II. izreke ove odluke. Ovaj nalog temelji se na članku 31. stavcima 4. i 5.
Ustavnog zakona.
7. Odluka o objavi (točka V. izreke) temelji se na odredbama članka 29. Ustavnog
zakona.

Broj: U-IIIA-3124/2005
Zagreb, 19. travnja 2007.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v. r.

Odluka, NN 45/2007-1552
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)